AEONTS บวกแรงกว่า 4% ฟาก โบรกฯ แนะถือ หลังราคาสะท้อนปัจจัยบวกไปมากแล้ว
AEONTS บวกแรงกว่า 4% ฟาก โบรกฯ แนะถือ หลังราคาสะท้อนปัจจัยบวกไปมากแล้ว  ล่าสุด ณ เวลา 11.36 น. อยู่ที่ 139.50 บาท บวก 6.50 บาท หรือ 4.89% สูงสุดที่ 143 บาท ต่ำสุดที่ 134.50 บาท ด้วยมูลค่าซื้อขาย 87.76 ล้านบาท
17 ม.ค. 2561

ผู้สื่อข่าวรายงานว่า ราคาหุ้น บริษัท อิออน ธนสินทรัพย์ (ไทยแลนด์) จำกัด (มหาชน) หรือ AEONTS ล่าสุด ณ เวลา 11.36 น. อยู่ที่ 139.50 บาท บวก 6.50 บาท หรือ 4.89% สูงสุดที่ 143 บาท ต่ำสุดที่ 134.50 บาท ด้วยมูลค่าซื้อขาย 87.76 ล้านบาท

ด้าน บล.เมย์แบงก์ กิมเอ็ง (ประเทศไทย) ระบุในบทวิเคราะห์ แนะนำ “ถือ” AEONTS ให้ราคาเป้าหมาย 137 บาท/หุ้น โดยปรับประมาณการกำไรขึ้นเฉลี่ย 11% สำหรับปี 60-62 จากการเติบโตของสินเชื่อและอัตรากำไรที่ดีกว่าคาด ราคาเป้าหมายอิง GGM ปรับเพิ่มจาก 111 บาทเป็น 137 บาท มูลค่าตามบัญชี (BV) ปี 61 อยู่ที่ 1.98 เท่า ผลตอบแทนต่อส่วนผู้ถือหุ้น (ROE) อยู่ที่ 16.6% และ COE 11.3% จากรายได้ที่เพิ่มขึ้น
อย่างไรก็ตาม แม้ว่าแนวโน้มกำไรจะดีขึ้นในช่วงหลังจากการประกาศงบไตรมาส 3 ของปีที่ผ่านมา แต่ตลาดได้ตอบรับประเด็นนี้ไปแล้วโดยสะท้อนจากราคาหุ้นที่ปรับขึ้นไปมากแล้ว
สำหรับกำไรที่แข็งแกร่งในไตรมาส 3/60 (ก.ย.-พ.ย.) ส่วนใหญ่มาจากการเติบโตของสินเชื่อ (โต 13% เทียบจากปีก่อน และโต 6.6%เทียบจากไตรมาสก่อน) เนื่องจากบริษัทได้ผ่อนคลายมาตรฐานการให้สินเชื่อและขยายวงเงินสินเชื่อให้แก่ผู้ถือบัตรเครดิตที่มีสิทธิ์ เพื่อลดผลกระทบจากกฎระเบียบใหม่ของธนาคารแห่งประเทศไทยที่กำหนดวงเงินให้สินเชื่อบุคคลสำหรับผู้กู้ที่มีรายได้น้อยและการปรับลดอัตราดอกเบี้ยสำหรับบัตรเครดิตลง 2 ppt
โดยจะมีผลตั้งแต่เดือนกันยายนปี 2560 ซึ่งบล.เมย์แบงก์ฯ ไม่แน่ใจว่าเป็นความคิดที่ดีหรือไม่ และกังวลว่าจะทำให้ NPLs เพิ่มขึ้น จึงปรับเพิ่มสัดส่วนสำรองหนี้สูญต่อสินเชื่อสำหรับปี 2561 เพิ่มขึ้นเพื่อสะท้อนข้อกังวลนี้
ทั้งนี้ผลประกอบการไตรมาส 3/60 ของ AEONTS ได้รับผลกระทบเต็มๆ จากกฎระเบียบของ ธปท. และส่วนต่างอัตราดอกเบี้ยสุทธิลดลงเพียง 55bps แม้ว่าจะมีการปรับลดอัตราดอกเบี้ยบัตรเครดิต 2ppt (บัตรเครดิตคิดเป็น 45% ของสินเชื่อรวม) เราจึงปรับประมาณการ NIM ขึ้น